runetrust/blame-folketinget-dk huggingface dataset:
Thomas Skriver Jensen (S), 2026-02-24:
Tak til hr. Morten Messerschmidt for en humoristisk tale.
Det er partilederen jo garant for, og det er jeg også glad for.
Hvis man skal koge hele den her debat ned til, hvad den egentlig handler om, så er det jo, hvad de politiske tiltag, man tager, betyder for det, der sker for helt almindelige danskere nede ved køledisken.
Det er det, der er det vigtige, og det antager jeg også at ordføreren og jeg er enige om.
Når det her er stemt igennem, kan en børnefamilie, som får fødevarechecken, en eller måske to gange om ugen resten af året kunne få spaghetti med kødsovs, hvis det er det, man har lyst til.
Det er den konkrete forandring, det her forslag kommer til at give.
Og så bliver det jo lidt interessant, for der var faktisk et konkret forslag fra hr. Morten Messerschmidt i forhold til det her med momsen.
Altså, hvad får man i år netto ud af hr. Morten Messerschmidts løsning?
Dina Raabjerg (KF), 2026-02-24:
Vores politik er at lette skatten i bunden.
Sigurd Agersnap (SF), 2026-02-24:
Tak for det, og tak til ordføreren for talen.
Ordføreren fik undervejs sagt, at hvis man ville hjælpe studerende, var det måske en bedre måde at bruge pengene på at hæve su'en.
Mit spørgsmål er bare: Er det konservativ politik at hæve su'en?
Det er nyt for mig.
Dina Raabjerg (KF), 2026-02-24:
Jamen man kan jo ikke rulle checks, der allerede er udbetalt, tilbage.
Benny Engelbrecht (S), 2026-02-24:
Men nu tænker vi os bare den hypotetiske situation, at der faktisk blev udskrevet folketingsvalg i næste uge.
Nu leger vi bare med tanken.
Så vil det jo være sådan, at pengene først kommer til udbetaling på den anden side af et folketingsvalg.
Igen vil jeg sige, at det er en hypotetisk situation.
Lad os så sige, at Konservative får 90 mandater.
Hvad vil Konservative så gøre?
Vil man rulle checken tilbage?
Dina Raabjerg (KF), 2026-02-24:
Det har jeg sådan set lige svaret på.
Jeg svarede faktisk også på det over for fru Charlotte Bagge Hansen: Det har vi ingen planer om.
Thomas Skriver Jensen (S), 2026-02-24:
Tak, og tak til fru Dina Andersen-Raabjerg for talen.
Jeg har en præcisering, og så har jeg et spørgsmål.
Præciseringen er til det her, som fru Dina Andersen-Raabjerg siger, med, at man kunne have taget de her penge og så brugt dem på at ansætte vagter ovre ved Kærshovedgård.
Der vil jeg bare gerne bede ordføreren om at bekræfte, at det her er et engangsbeløb, vi udbetaler i år til nogle mennesker i en svær situation.
Så det, ordføreren siger, passer ikke der – eller hvad?
Det andet er om de her pensionister, som jeg tror er en lidt sjælden gruppe, som fru Dina Andersen-Raabjerg taler om, altså pensionister med 25.000-30.000 kr. om måneden, men uden nogen større opsparing.
Hvor mange mennesker anslår Det Konservative Folkeparti og fru Dina Andersen-Raabjerg der er tale om der?
Det kan ikke være ret mange.
Dina Raabjerg (KF), 2026-02-24:
Ordføreren nævner Kærshovedgård.
Hvis ordføreren sådan virkelig havde lyttet efter, hvad det var, talen gik ud på, så var det en lang række af citater, som borgere har lavet på Facebook omkring det her.
Det er sådan set ikke mig, der siger, at man kunne bruge pengene sådan.
Jeg prøver bare at illustrere, hvad det er for en reaktion, som er uden for det her lokale.
Thomas Skriver Jensen (S), 2026-02-24:
Det synes jeg er lidt underligt, for det betyder jo, at ordføreren vælger at tage en information, som ordføreren, må man forstå, udmærket godt ved er forkert, og så tage den information med op på landets fineste talerstol og gentage den.
Det synes jeg er lidt vildt.
Men fred nu være med det.
Kunne ordføreren så ikke bare svare på det andet spørgsmål, som var om de her pensionister, som har 25.000-30.000 kr. om måneden uden nogen større opsparing?
Hvor mange pensionister i Danmark anslår ordføreren der er tale om der?
Dina Raabjerg (KF), 2026-02-24:
Det ved jeg ikke, men det kunne vi jo tage og stille ministeren et spørgsmål om.
Så kunne vi få svar på det.
Faktum er jo, at her bruger vi 4,6 mia. kr. én gang.
Det kunne jo godt være, vi kunne have ansat vagter ved Kærshovedgård de næste 20 år for de penge, hvis det var sådan, at vi havde strakt dem ud over en længere periode.
Det er muligt, at vi her udbetaler dem én gang.
Det skulle man så måske heller ikke have gjort.
Morten Messerschmidt (DF), 2026-02-24:
Man får lidt mere.
Det er klart, at det får vi regnet ud til andenbehandlingen.
Men det, der er vores tanke, er, at vi starter med at sige, at det kun er danske statsborgere, der får den her check.
Så fjerner vi millionærfamilierne, og så fjerner vi de vanekriminelle, og de penge, vi sparer der, vil vi så gerne lægge oven i det, som førtids- og folkepensionisterne får.
Så om den så præcis kommer op på 3.000 kr. eller 3.500 kr., ved jeg ikke, men det forventer jeg at ministeren vil være i stand til at regne ud.
Må jeg så ikke bare sige noget.
Nu ved jeg jo ikke, hvor hr. Thomas Skriver køber sit hakkede oksekød, men hvis han er i stand til for 2.500 kr. om året at købe hakket oksekød til en familie på en voksen og tre børn, så vil jeg gerne vide, hvor han handler, for det er billigere end der, hvor jeg handler.
Maria Durhuus (S), 2026-02-24:
Tak, og tak for en meget levende tale.
146 personer er det antal, vi taler om, der er dømt efter bandeparagraffen.
Det må være heriblandt, at hr. Morten Messerschmidts benævnte rockere og bandemedlemmer også er.
Vi har ret mange folkepensionister og pensionister og mennesker på overførselsindkomster, der har brug for den her check, som så skal tages som gidsler for 146 personers skyld.
Jeg bliver nødt til at spørge hr. Morten Messerschmidt, hvad jeg så skal sige, når jeg kommer der, hvor jeg kommer fra på Vestegnen, til de pensionister, der vitterlig ikke har noget andet end deres folkepension og den lejlighed med boligsikring, de bor i.
Nu skal de tages som gidsler for 146 personers skyld, og så skal de vente.
Hvor længe skal de det?
Morten Messerschmidt (DF), 2026-02-24:
Hun kan jo starte med at sige, at hun ikke har forstået noget som helst.
Det ville være det mest sande, hun indtil videre havde sagt.
For der er fire ændringsforslag.
Det ene handler om rockere og bandekriminelle, og det er meget enkelt, for det findes i et selvstændigt register ovre i Justitsministeriet, så det er bare at tage dem ud.
Derudover er der alle dem, som ikke er danske statsborgere.
Altså, der er 119.000 indvandrere og efterkommere med ikkevestlig baggrund, som modtager den her check.
Nogle af dem er så danske statsborgere – ordføreren kan så kigge indad og overveje, hvorfor de er blevet det – men der er 119.000 med en ikkevestlig baggrund.
Der siger vi i hvert fald: Dem, der ikke har dansk statsborgerskab, piller vi fra.
Det er ret nemt at finde, for der er nogle andre forhold, der gør, at man meget nemt i registrene kan finde folk, som har et dansk statsborgerskab eller ikke har dansk statsborgerskab.
Det er ikke noget, der kræver utrolig mange djøf'ere.
Så er der danskere, der er bosat i udlandet.
Det er også ret nemt at finde ud af.
Der er et register over dem, for man kan se, når man udbetaler deres folkepension, at de bor i et andet land.
Så det, som ordføreren skal sige til folkepensionisten ude på Vestegnen, hvor jeg i øvrigt også har privilegiet at være valgt, er undskyld: undskyld for, at man kom for sent, og undskyld for, at man lavede noget, der var for dumt.
Maria Durhuus (S), 2026-02-24:
Jeg vil starte med en kommentar.
Jeg har egentlig altid talt ordentligt til ordføreren, så at ordføreren starter ud med at sige, at jeg »ikke har forstået noget som helst«, og taler voldsomt ned til mig med en eller anden fuldstændig megaloman tone, vil jeg gerne have mig frabedt fra ordføreren.
Jeg taler pænt og anstændigt og respektfuldt over for enhver ordfører herinde.
Jeg skal bede om det samme.
Jeg skal ikke sige undskyld ude på Vestegnen.
Jeg er som valgt derude lige så engageret og lige så interesseret i, at hver eneste enlige forsørger og hver evig eneste pensionist derude har den mulighed for at få den håndsrækning, regeringen kommer med.
Morten Messerschmidt (DF), 2026-02-24:
Det var på nær den lille faux pas en rigtig flot lille tale, hr. Frederik Vad fik holdt, men desværre fuldstændig uden hoved og hale i forhold til det, vi taler om.
For det, man bare skal gøre, er at sige: Sociale ydelser i Danmark tilgår kun danske statsborgere.
Prøv at forestille jer, at man sagde: Sociale ydelser i Danmark er for alle.
Så ville vi jo hurtigt løbe tør, men det er det, som Socialdemokratiet og kompagni har ledt os ind på.
Så vores forslag er bare, at det skal være betinget af dansk statsborgerskab, og så kan man lade udlændinge, der kommer hertil, tjene deres egne penge, og ellers kan de bare rejse hjem.
Benny Engelbrecht (S), 2026-02-24:
Regeringen har lagt vægt på at benytte sig af eksisterende systemer for at få pengene hurtigere ud.
Er hr. Morten Messerschmidt med sin lange, fine uddannelse bevidst om, at det, han foreslår, vil kræve, at man bygger nye systemer og indfører nye hjemler for at kunne udbetale midlerne?
Morten Messerschmidt (DF), 2026-02-24:
Nej, heldigvis, for med de 19.000 flere administratorer, som den her regering har ansat, er der givetvis nogle, der er i stand til at håndtere det udmærket, når vi f.eks. taler om at sortere mellem danske statsborgere og ikkedanske statsborgere, i forhold til om folk fremgår af Kriminalregisterets afsnit om bandekriminalitet eller ikke gør.
Det var 146, kunne jeg forstå, og jeg vil godt sætte skærtorsdag af til bare at tælle dem op, hvis de mangler arbejdskraft derovre, så det er ikke noget, der kommer til at tage lang tid.
Det, der til gengæld kommer til at tage lang tid, er at forklare danskerne, hvorfor regeringen har forsømt det her i så mange år, og hvorfor man, når man så endelig handler med en valgkampscheck, kommer på banen med noget, hvor 30 pct. ifølge regeringens egne repræsentanter går i de forkerte lommer.
Det kommer til at tage lang tid, men heldigvis har vi jo en hel valgkamp, ikke?
Der er en måned til den 26. marts, så vi har tiden.
Benny Engelbrecht (S), 2026-02-24:
Hr. Morten Messerschmidt taler jo imod bedre vidende, for hr. Morten Messerschmidt har jo siddet med i forhandlingerne og ved godt, at det, som han foreslår, vil betyde, at pensionister ikke får penge ud i år.
Der er masser af fine ord og god retorik og alt muligt; man taler i øvrigt meget, meget grimt til fru Maria Durhuus af en eller anden meget mærkelig årsag.
Sandheden er jo, at det, som hr. Morten Messerschmidt foreslår, vil betyde, at der ikke er nogen pensionister, der får nogen penge ud i år, og så er vi jo lige vidt.
Morten Messerschmidt (DF), 2026-02-24:
Jeg synes, hun skal sige undskyld for at have haft en regering og støttet en regering, som jeg faktisk tror er nede på kun at have 1 mandat tilbage.
Det tror jeg.
Alle andre er smuttet.
Er der ikke kun 1 mandat?
Altså, der er 1 mandat tilbage, ellers falder flertallet.
Så det er faktisk ordførerens mandat, der er afgørende for, at den her regering har siddet der.
Det er en regering, som i 4 år har siddet og kigget ind i væggen, mens folkepensionisten ikke har kunnet købe den mad, som vedkommende har brug for, nede i supermarkedet – 4 år, og så kommer man 4 minutter i valgkamp!
Det synes jeg faktisk er forargeligt.
Det synes jeg faktisk fortjener at få et par alvorsord med sig.
Frederik Vad (S), 2026-02-24:
Vi har fået lovforslag igennem Folketinget, og noget af det træder i kraft her den 1. marts, hvor vi tager de her førtidspensioner fra de her slemme karle.
Men en af grundene til, at der er et par forkerte folk, der er med på det her lovforslag, er jo, at vi ikke vil tage 700.000 folkepensionister som gidsel, hr. Morten Messerschmidt.
Vi vil have de her penge ud til pensionisterne nu, altså til de mennesker, der ikke har nogen formue, de mennesker, der sidder i almene boliger rundtomkring og har kæmpet med at få enderne til at hænge sammen, og hvis ikke de skal tages som gidsel, fordi vi ikke gider ansætte en helvedes masse, undskyld, en hulens masse djøf'ere til at sidde og tage enkelte skidte karle ud, er vi jo nødt til at få det her lovforslag igennem hurtigt, hr. Morten Messerschmidt.
Det, som er konsekvensen af hr. Morten Messerschmidts tilgang, er jo, at de her 700.000 folkepensionister skal vente endnu længere tid.
Thomas Skriver Jensen (S), 2026-02-24:
Medmindre jeg husker meget forkert, er der tale om 5.000 kr.
Det var det, mit regnestykke gik på.
Det kan være, jeg husker forkert, og i så fald skal jeg beklage over for ordføreren.
Ordføreren nævner nogle ting, han gerne vil ind og ændre.
Bl.a. vil han trække en hel masse mennesker – som vi jo sådan set er enige om ikke er dem, det er hensigten at hjælpe – ud af det her lovforslag.
En meget vigtig pointe for os er, at det her skal gå hurtigt.
Hvor lang tid anslår ordføreren det kommer til at tage, hvis man vil trække de her mennesker ud?
Morten Messerschmidt (DF), 2026-02-24:
For at svare på det sidste først vil jeg sige, at det vil den nuværende embedsstab bestemt kunne håndtere.
For at svare på det første nu vil jeg sige, at ifølge forretningsordenen skal der, når man ikke hastebehandler, gå mindst 30 dage fra fremsættelsen til tredjebehandlingen, og hvis valget er afviklet den 26. marts, så kommer det til at passe udmærket.
Men man kunne jo forestille sig, hvis vi får et borgerligt flertal, at de borgerlige partier – og måske ovenikøbet Socialdemokratiet – var villige til at vise den nye regering den samme generøsitet i forhold til en hastebehandling; det ved jeg ikke.
Men man kan sige, at det rent faktisk ville være noget, der hastede, for ellers får Fasar og alle de andre lømler jo checken, og det gider vi ikke have.
Kim Valentin (V), 2026-02-24:
Tak for det.
Jeg blev bare lidt nysgerrig, for det er første gang, jeg stifter bekendtskab med ordførerens forslag til erstatning af den her fødevarecheck.
Kunne Morten Messerschmidt forklare lidt mere tydeligt, hvad det præcis er, der skal erstatte den fødevarecheck, som vi ser behandlet her?
Hvad er det præcis, man fra Dansk Folkepartis side vil gøre i forhold til folkepensionister, kontanthjælpsmodtagere, su-modtagere og børnefamilier, altså alle mulige af de her grupper?
Hvad er det, man vil gøre fra Dansk Folkepartis side?
Det bliver jo ikke sagt i talen, men talen var humoristisk; det må jeg jo anerkende.
Morten Messerschmidt (DF), 2026-02-24:
Tak for spørgsmålet.
Der er nogle grupper, som vi helt åbenlyst synes fortjener en håndsrækning: Førtidspensionisterne, folkepensionisterne og folk på forskellige ydelser, hvor man ikke kan arbejde.
Det er helt rimeligt, når vi taler om danske statsborgere.
Vi taler jo selvfølgelig ikke om alle de der udlændinge som Fasar og kompagni på førtidspension, men danske statsborgere.
Og vi vil gerne gøre checken højere for dem ved at tage penge fra de mange tusinde udlændinge, som vi ikke mener skal have den her ydelse.
Vi vil gerne gøre den højere for dem ved at sige, at rockere og bandekriminelle, som man jo har i statistikker osv. osv., altså folk, der ernærer sig ved helt åbenlyst organiseret kriminalitet, ikke skal modtage den her.
Vi synes egentlig også, at det er fjollet, at man giver den til danskere, der bor i udlandet, hvor der ikke har været de samme stigninger i fødevarepriserne.
Så vi vil gerne pille det ud.
Og hr. Kim Valentin vil kunne se det på torsdag, når vi andenbehandler forslaget, for vi stiller det som ændringsforslag.
Det er de samme ændringsforslag efter et valg, vi så gerne vil fremføre, og de penge, vi sparer der, giver vi så til de danske førtids- og folkepensionister som et ekstra bidrag.
Så der er to checks: Der er regeringens røde, skøre rockercheck, og så er der en blå, smuk, højere og mere fornuftig check.
Kim Valentin (V), 2026-02-24:
Tak for det.
Nu gav jeg jo faktisk en mulighed for, at ordføreren, hr. Morten Messerschmidt, kunne være mere præcis, men det blev ordføreren ikke.
Altså, hvor stor er sådan en check?
Er det det dobbelte, eller er det det halve?
Og hvordan vil Morten Messerschmidt undgå, at nogle, der er berettiget til kontanthjælp i dag, ikke får den her check, fordi de tilfældigvis tilhører en anden etnisk gruppe end etnisk dansk?
Morten Messerschmidt (DF), 2026-02-24:
Vi taler slet ikke om etnicitet.
Altså, jeg er fuldstændig ligeglad med, hvad folk tror på, eller hvordan de ser ud.
Vi taler om, om folk er danske statsborgere eller ikke er danske statsborgere.
Jeg tror egentlig, man kan sige det på den måde, at det er ca. 30 pct., der ikke får den.
Det har fru Charlotte Bagge Hansen og Moderaterne jo allerede defineret for os.
Der er 70 pct., som vi er glade for, kan jeg forstå, og så er der 30 pct. Så man kan jo bare lægge de penge oveni.
Men det får vi beregnet.
For jeg går ud fra, at regeringen ikke bare japper det her igennem; så vi får det jo beregnet.
Hvis man gennemfører vores ændringsforslag og lægger dem oveni i den resterende gruppe, hvor stor er ydelsen så?
Så jeg er helt overbevist om, at hr. Kim Valentin får det endelige svar på kroner og øre inden tredjebehandlingen.
Frederik Vad (S), 2026-02-24:
Tak for det.
Den her fødevarecheck, som 700.000 folkepensionister får gavn af, er lavet primært for deres og andre i lignende situations skyld, og det, at der er nogle enkelte, fordi der skal tempo på her, skidte karle på førtidspension, som ikke skulle have haft den, som får den, er jo ikke hovedproblemet, hr. Morten Messerschmidt. Det, der er hovedproblemet, er, at der er nogle bandemedlemmer, der overhovedet får førtidspension.
Det er hovedproblemet!
Problemet er ikke, at de får en check på 2.500 kr., men at de får 22.000 kr. hver måned.
Det, der er udfordringen ved hr. Morten Messerschmidts tale, er, at den overhovedet ikke adresserer det faktum, at det er den her regering, der revurderer 5.000 førtidspensioner.
Det er den her regering, der tager førtidspensionen fra bandemedlemmer, det er den her regering, der har sørget for, at man ikke kan lave store opsparede formuer, når man som Fasar er indlagt i psykiatrien, når man får alt betalt af det offentlige.
Det er den her regering, der gør det.
Da Dansk Folkeparti havde magten, gjorde man intet for at tage førtidspensionen fra bandemedlemmer, man gjorde intet for at revurdere førtidspensionssager.
Hvorfor er det, at hykleriet er så mageløst, hr. Morten Messerschmidt?
Morten Messerschmidt (DF), 2026-02-24:
Det sidste ved ordføreren godt.
Det var, fordi Dansk Folkeparti dengang var de eneste, der ønskede det.
Så har ordføreren bl.a. påvirket sit parti, og nu kan vi lave nogle ting sammen.
Men jeg vil godt vende det lidt om.
Det store spørgsmål er jo: Hvis ikke man mener, at de her mennesker bør få førtidspension, hvorfor skal de så have en yderligere bonus?
Hvis man mener, at det er forkert, at de får førtidspension, og det er vi så enige om – og så skal jeg nok lade være med at angribe, hvorfor man ikke gør noget ved det og sådan nogle ting, der er jo al muligt såsom Moderaterne og internationale konventioner – må man da også mene, det er forkert, at de lige får 10 pct. bonus oveni.
Benny Engelbrecht (S), 2026-02-24:
I sit svar til hr. Frederik Vad sagde fru Dina Andersen-Raabjerg, at man ikke ville sige, hvad man ville gøre efter et valg i forhold til pensionister, og det svar studsede jeg over.
Så kan vi ikke få et klart svar?
Hvis der nu lige om lidt kommer et folketingsvalg, vil man så rulle nogle af de checks eller alle de checks, der er udstedt til folkepensionister, tilbage?
Jeg er glad for, at ordføreren anerkender, at vi ikke skal tage pengene fra en familie, som er i en ulykkelig situation, hvor deres barn er gået bort.
Det ville være at gnide salt i såret.
Det er meget, meget få situationer, hvor det ville opstå, at en person måske er gået bort og ganske ikke er blevet opdaget af nogen endnu eksempelvis.
Det virker som en meget omstændelig tilgang til noget.
Der er ikke sat en dato på.
Det er fra medio maj, og anden runde er medio juni.
Hans Kristian Skibby (DD), 2026-02-24:
Jo, men altså, derfor er det jo alligevel efter vores vurdering en besynderlig prioritering, at sådan nogle som Socialdemokraterne åbenbart synes, at man skal lave en skæv fordeling, hvor rigtig mange med dansk baggrund, som er på arbejdsmarkedet, men som måske ikke har børn under 18 år osv., ikke kan se frem til en fødevarecheck, hvorimod nogle, der passivt sidder hjemme i sofaen i højhuse i en ghetto, bare kan se frem til, at der måske kommer en eller to checks på hver 2.500 kr. dumpende ind ad brevsprækken, på e-Boks eller på deres nemkonto og alt muligt andet
Kan Socialdemokraternes ordfører ikke godt se, at det virker mere end besynderligt?
Carl Andersen (LA), 2026-02-24:
Jeg mindes, at det var den 1. maj.
Men hvis det er den 15. maj, er det ganske tilfredsstillende for mig.
Det gør bare, at vi stiller os endnu mere uforstående over for, hvorfor man skulle hastebehandle det her forslag, for så havde man 15 dage mere at løbe på.
I forhold til det med dødsboer er det fuldstændig rigtigt, at det ikke er, fordi det er mange i antal, men selve konceptet med, at man kan gøre det, synes vi er problematisk, ikke nødvendigvis i forhold til det med børnefamilierne, men f.eks. i forhold til folkepensionister, som er afgået ved døden.
Benny Engelbrecht (S), 2026-02-24:
Som jeg sagde, handler det her jo om, at der er nogle, for hvem det er svært at få tingene til at hænge sammen.
Og ja, de hundredtusindvis af folkepensionister, vi taler om her, er mennesker, der har fået en overførselsindkomst, og det gør man jo pr. definition, når man er pensionist.
Det handler det også om, når man er efterlønsmodtager, når man er førtidspensionsmodtager, og når man er på Arnepension, på dagpenge osv.
Det er selvfølgelig også derfor, at vi også på den længere bane er indstillet på at kigge på momssatserne, vel vidende at det jo så ikke kun kommer de lavtlønnede grupper, men alle grupper til gavn.
Kim Edberg Andersen (DD), 2026-02-24:
Tak for det.
Jeg skal nok love, at ordføreren kan svare, og at jeg hverken slår til mikrofonen eller noget andet, for så kan det være, at vi kan få et svar fra Socialdemokraterne.
Det er jo pinligt som socialdemokrat at stå på talerstolen i dag og vide, at man har gjort halvdelen af danskerne så fattige, at man nu har valgt at give dem en check.
For det er jo forklaringen fra Socialdemokraterne, nemlig at der er brug for en check.
Jeg hørte ordføreren sige, at han var stolt af statsministeren.
Er statsministeren så også stolt af, at omkring 70.000 arbejdsløse indvandrere og efterkommere fra udelukkende muslimske lande står til at få den her check?
Jeg lavede lige noget hurtig hovedregning, mens ordføreren var efter hr. Lars Boje Mathiesen for at komme til at ramme mikrofonen.
Det er sådan lige i runde tal 175 mio. kr.
Er statsministeren stolt af at give 175 mio. kr. til primært arbejdsløse i ghettoområderne fra MENAPT-lande?
Benny Engelbrecht (S), 2026-02-24:
Det er rigtigt, at hvis man er på en overførselsindkomst og har optjent retten til det – for der er jo optjeningsprincipper på alt – vil man også være omfattet af fødevarechecken.
Kim Edberg Andersen (DD), 2026-02-24:
Tak til ordføreren.
Jeg zoner altid ud, når ordføreren er på, for i stedet for at svare på det, han bliver spurgt om, kommer han næsten altid med en kontramelding ved at spørge tilbage.
Det er supergodt.
Så vil ordføreren ikke bare lige en gang til svare på spørgsmålet?
Er Socialdemokraterne stolte af, at de har gjort danskerne så fattige nu, at godt 2 millioner mennesker skal have en check for at få råd til at købe fødevarer?
Man er super stolt af, at man har været med til at gøre det, for det er på Socialdemokraternes vagt, det er sket.
Og er Socialdemokraternes formand glad for, at man nu pumper 170 mio. kr. ud til primært arbejdsløse i ghettoområderne fra MENAPT-landene?